钦定古今图书集成/明伦汇编/交谊典/第043卷 > 《赠五官中郎将四首》刘桢
## 钦定古今图书集成/明伦汇编/交谊典/第043卷 > 《赠五官中郎将四首》刘桢

昔我从元后，整驾出南乡。过彼丰沛都，与君共翱翔。
四节相推斥，季冬风且凉。众宾会广坐，明镫熹炎光。
清歌制妙声，万舞在中堂。金罍含甘醴，羽觞行无方。
长夜忘归来，聊且为太康。四牡向路驰，欢悦诚未央。
余婴沈痼疾，窜身清漳滨。自夏涉元冬，弥旷十馀旬。
常恐游岱宗，不复见故人。所亲一何笃，步趾慰我身。
清谈同日夕，情盻叙忧勤。便复为别辞，游车归西邻。
素叶随风起，广路扬埃尘。逝者如流水，哀此遂离分。
追问何时会，要我以阳春。望慕结不解，贻尔新《诗》文。
勉哉修令德，北面自宠珍。

《秋日多悲怀》，感慨以长叹。终夜不遑寐，叙意于濡翰。
明灯耀闺中，清风凄已寒。白露涂前庭，应门重其关。
四节相推斥，岁月忽欲殚。壮士远出征，戎事将独难。
涕泣洒衣裳，能不怀所欢。

凉风吹沙砾，霜气何皑皑。明月照缇幕，华灯散炎辉。
赋诗连篇章，极夜不知归。君侯多壮思，文《雅》纵横飞。
小臣信顽卤，僶俛安能追。